V
êso zà vidût che tes sitâts lis chechis e i cuarvats a son daûr a fâ scjampâ duç i ucei plui piçui?
Al si disarès che le nature aé daûr a impuestâ gnovis regulis come in te nestre societât. A vincin i plui slavrâts, i plui furbos e i plui grancj a mangjin chei piçui. I passars a deventin simpri plui rârs.
Isal cussí ancje in te nestre societât? Viodêt achi:S
ule terace in front de taule de cusine, un mierli elegantissim al ven a girâ lis fueis une par une par viodi sa nol cjate un vièr da mangjâ.
Une cheche vistide di nêri e di blanc cun tune code di spadacin a ven a fâ pôre a di duç ma il piçon che par contrast al somée a un ippopotamo volant a nol é par nue intimidît e al fâs scjampâ le cheche. Il cuarvat al rive jù in pichiade dome par puartâ vie il vuès di poleç ch'o trai jù tal prât al gjat. Il passar , puarin, al rive l'ultim e cuant ch'a non d'é plui nissun. Al somee spierdût. Al ven ogni dí a viodi so vin mitût alc e cuant ch'o no soi in cjase, cuissà ce ch'al fâs. Forsit al toche il vêri dal balcon cul bec, come ch'al faseve une dí un piçon...
Viodintlu saltuçâ da un bacon a chel âltri, o mi domandi cemût che cheste besteute cussí ninine
a rive adore a organizâsi par vê di mangjâ ogni dí. Cemût fasial a viodi chei granei cussí piçui ch'o vin butât di fûr? Cemût si visial de nestre terace? Tros kms faraial par rivâ fint achi?
Il vissin, sù chest, al rive e al mi conte che so mâri a lu a clamât par domandai di cjapâ in cjase so sûr, che jê a 'n d'à avonde di mantignîle.
Ma, mame, e a 28 ains, parcé no vadie a lavorâ ?
- A dîs ch'a é apatiche e ch'a no i interesse nuie.
- Ma mame, tu sês pur lade avôre tu cuant ch'a tu vevis 17 ains, a no tu âs che da dial.
- Si ma in chê vôlte a erin âltris timps. Toilile tu, che jo o soi strache.
- Ma mame, ancje jó o ai scomençât a lavorâ ae stesse etât, parcé no jê?
- Eh ma tu a tu sês un omp e jê aé une femine. Sumo, tolile!
- Ma mame, ancje le me femine a lavorave prime ch'a si si maridi parcé no jê?
- Eh ma ostie, a tu 'n d'âs simpri une di scûse. Va in mone!
Cluc. Le mâri a veve tacât il telefono..
O mi domandi tros ains che un adult al a di vê prime di rivâ a competi cun tun passar di doi tre mês par savê nudrîsi di besôl. Tros? Indulà sino daûr a lâ?
Aé vere, cuant che un ucel al a le etât di savê svualâ, i gjenitôrs a jù sburtin fûr dal nît e a son obleâts d'imparâ a svualâ se an voe di sôrevivi.
Ce si varesial alore di fâ sa si a fruts? Le societât a cambie.
Prime a si faseve fruts par vê un sosten da vecjos. Cumó al é miôr di no fâ il mone par no vêju da mantignî fint ai bêz de pension.
Se une dí un ucel us sbitíe alc sul cjâf, no stait a blestemâ. Al é un ch'al passe par fâus cucu:-)
Il vissin al si é sfogât e jó us ai fat il gno cucu. Bondi:-)
slk_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn